Журналист нэхъыфIхэр ягъэпажэ
Урысей Федерацэм и Конституцэм и махуэм ирихьэлIэу КъБР-м и Парламентым зэIущIэ гуапэ щекIуэкIащ. Къэбэрдей-Балъкъэрым и Совет Нэхъыщхьэр — илъэс 75-рэ, КъБР-м и Парламентыр илъэс 20 зэрырикъум и щIыхькIэ Хабзэубзыху орган нэхъыщхьэм и лэжьыгъэр зэрекIуэкIыр къэзыгъэлъагъуэ журналистхэм папщIэ къызэрагъэпэща зэпеуэм щытекIуахэр щагъэлъэпIащ.
Саенкэ Татьянэ НэщIэпыджэ Замирэ къохъуэхъу. ЗэIущIэр къыщызэIуихым, КъБР-м и Парламентым и УнафэщIым и къуэ-дзэ Саенкэ Татьянэ къызэхуэсахэм ехъуэхъуащ УФ-м и Конституцэм и махуэмкIэ, апхуэдэуи КъБР-м и Хабзэубзыху орган нэхъыщхьэм япэ дыдэу хэхыныгъэхэр зэрыщрагъэкIуэкIрэ илъэс 20 зэрыхъур жиIащ.
— Зэпеуэм къагъэхьа лэжьыгъэ 19-р нэгъэсат, — жиIащ Саенкэ. — КъБР-м ХъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэми редакцэхэми я лэжьакIуэхэм фIыщIэ яхуэсщIыну сыхуейт Парламентым и лэжьыгъэр нэсу къызэрагъэлъагъуэм, депутатхэм я лэжьыгъэр зыхуэдэр зэпкърыхауэ, гурыIуэгъуафIэу жылагъуэм деж зэрынахьэсым папщIэ.
Телевиденэм, газетхэм я журналист пажэхэу Сэралъп Самарэ, Магомедовэ ФатIимэ, Сурженкэ Людмилэ, Чэрты Ольгэ, Калашниковэ Ольгэ, сымэ зэхьэзэхуэм зэрыщытекIуам папщIэ дипломхэмрэ ахъшэ саугъэтхэмрэ иратащ. Зэпеуэм и лауреат хъуахэщ Къущхьэунэ Мурат («Советская молодежь»), НэщIэпыджэ Замирэ, Щомахуэ Залинэ («Адыгэ псалъэ»), Тикаевэ ФатIимэ («Заман») сымэ. Абыхэми щIыхь тхылърэ саугъэтрэ хуагъэфэщащ.
ЗэIущIэм и кIэухым КъБР-м и Парламентым и УнафэщIым и япэ къуэдзэ Жаным Руслан къыхигъэщащ хъыбарегъащIэ IуэхущIапIэхэмрэ Хабзэубзыху IэнатIэмрэ иджыри къэс тэмэму зэрызэдэлэжьар, дяпэкIи апхуэдэу екIуэкIыну зэрыщыгугъыр.
«Адыгэ псалъэ», «Заман», «Советская молодежь», «Горянка» газетхэм я редактор нэхъыщхьэхэу ХьэфIыцIэ Мухьэмэд, Аттаев Жамал, Къардэн Мухьэмэд, Къаныкъуэ Заринэ сымэ къыщыпсалъэм къыхагъэщащ лэжьыгъэ купщIафIэ куэд зэрызэдащIэр, Парламентым и Iуэху зехьэкIэр гурыIуэгъуэу къагъэлъэгъуэну зэрыхэтыр.
* * *
А махуэ дыдэм Парламентым щагъэлъэпIащ еджакIуэ цIыкIухэри. Ахэри хэтащ КъБР-м и Хабзэубзыху орган нэхъыщхьэм къызэригъэпэща зэпеуэм.
Къэбарт Мирэ.
